Berczeli Gábor: Az arany szerepe az Asanti Birodalomban


A 17. század végétől kezdve számos beszámolót találhatunk a gazdagságáról, aranyáról és rabszolga kereskedelméről híressé vált Asantiról. Ezek szemlélete és a rájuk alapozott korábbi munkák azonban természetesen a korabeli európai nézőpontot tükrözték csupán, és jelentős megfigyeléseik ellenére gyakran figyelmen kívül hagytak alapvető fontosságú elemeket és jelenségeket. Ezen területek közé tartozik az arany szerepe is, mely bár a korai európai jelenlét első számú oka volt, mégsem foglalt el jelentős helyet a helyi kultúrák későbbi tanulmányozásában. Asanti esetében az aranyon alapuló vagyon és a gazdasági helyzet különös jelentőségét az adja, hogy a korai klán és anyaági nemzetségi rendszeren alapuló társadalom a birodalomépítés során jelentős változásokon ment át, s a politikai hatalom, valamint a társadalmi státus alapját képezte. Ez a megállapítás talán túlságosan általánosnak tűnik első ránézésre, azonban Asanti esetében jelentős mobilitással járt együtt, itt az asszimilált rabszolga maga is ültetvények és további rabszolgák birtokosává válhatott, vagy akár királyi rangot érhetett el, s ugyanakkor a pontosan meghatározott, részletes törvényi szabályozás folytán akár az asanti uralkodó, az asantihene is eltávolítható volt trónjáról. A hivatalok megszerzése, trónok és főnöki székek öröklése és bármiféle intézményesített előrelépés a gazdasági vállalkozásokban elért sikerek függvényében vált nagyrészt elérhetővé, ebben mérték az egyén tehetségét, alkalmasságát, és ezen alapult megbecsültsége, valamint a követők tábora. Mindezek tükrében a kiválasztott résztéma bemutatása mellett a következőkben célom alapvető háttérismeretek felvázolása is, melyek tájékozódási pontot nyújthatnak. A tanulmányom végén található irodalomjegyzék is az előzetes ismeretekkel nem feltétlenül rendelkező olvasók számára bizonyulhat hasznosnak, témám viszonylagos ismeretlensége miatt nem adtam meg az aránylag nehezen hozzáférhető és mára már apróbb résztémák irányába specializálódott szakirodalom hivatkozásait.

Nézzük tehát először az európai kontextust. Közismert, hogy Nyugat–Afrika aranya már az ókortól kezdve vonzotta a Földközi–tenger népeinek érdeklődését, és a középkortól kezdve igen jelentős szerepet játszott az európai gazdaságban a transzszaharai kereskedelem révén. A felfedezések korában Hajós Henrik portugál gályái aztán tengeri úton is elérték az arany vélt forrását, megkerülve ezzel az európaiak számára átjárhatatlan Szaharát és a közvetítő muszlim kereskedőket. Az angol aranypénzeknek nevet adó Guinea és közelebbről az Aranypart vált a portugál, holland, angol, dán, francia és más nemzetek kereskedőinek kedvelt úti céljává az atlanti háromszögben, s így egyedülálló sűrűségű erődrendszer alakult ki a mintegy 250 km szélességű partvonalon, melynek kiépítésében egyes források szerint Kolumbusz is részt vett. Ugyanakkor az arany nem csupán az európaiak érdeklődésére tarthatott számot, sőt a 18. század elejéig legnagyobb része Szudán belső kereskedelmébe került, ahol a nagy központok, mint Timbuktu, Mali, valamint Gao és utódállamaik vagy Hauszaföld királyságai és később kalifátusai a legnagyobb felvevőpiacok közé tartoztak. Helyben, az erdősáv népei körében sem volt értéktelen a nemesfém, talán mindenki számára ismerősek a képes ismeretterjesztő könyvek arany ékszerekkel borított és színpompás kente szövetekbe burkolt afrikai uralkodói. Ezek leggyakrabban akán és ezen belül is asanti királyokat, főnököket ábrázolnak, akiknek népei az aranymezőket birtokolták. Arról már ritkábban emlékezik meg a magyar nyelvű irodalom, hogy díszítő funkcióján és a magas kultúrák művészetein kívül a helyi népek körében is az európaihoz hasonlítható jelentősége volt az aranynak, melynek kezelése és birtoklása kidolgozott törvényi keretek közt a helyi gazdaságok és társadalmak alapját képezte. Ennek részben historiográfiai okai is vannak, hiszen a sok tekintetben gyakran informatívabb utazóleírásokat követő tudományos célzatú irodalom kora társadalmi értékeit és konvencióit követve igen szelektív volt mind témaválasztásában, mind használt módszereiben és adatgyűjtésében. A huszadik századra az arany közvetlen fizetőeszközként már elvesztette presztízsét, és a néhány évtizede még európai mércével is sok tekintetben modernnek számító Asanti Birodalom struktúrái is hirtelen barbárrá és legfeljebb érdekessé, de nem jelentőssé váltak. Az ötvenes években megszülető önálló afrikai történetírásnak köszönhetően Nyugat–Afrika királyságai és talán egész Fekete–Afrika történelmét tekintve mégis a gyarmatosítás előtti Asanti Birodalom lett a legteljesebb mértékben feldolgozott állam, s a kutatások példaértékűvé váltak. Annak ellenére, hogy óriási, elsősorban angol, kisebb részt holland, dán, német és francia nyelvű irodalma a magyar szakirodalom mégis szegényesnek mondható, noha az antropológia és a modern történetírás számos progresszív kezdeményezése a téma és a tágabb régió szakértőitől származik. A gyarmati adminisztrátor, Ratray kapitány antropológiai írásai sok tekintetben ma is megbízható hivatkozásként szolgálnak, Jack Goody neve ismerősen cseng a kelet–nyugat kapcsolatokkal foglalkozók számára, a tágabb régiót kutató Vansina a szájhagyományok kutatásának jelentős alakja, Ivor Wilks monográfiája példaértékű volt az új afrikai történetírás számára, s a független Ghána intézményeiben, tudományos társaságaiban számos, a kontinens egészét érintő alapkutatást kezdeményeztek.


Mindezek után térjünk át a gyarmatosítás előtti asanti közeg bemutatására. Az Aranypart mögöttes területeit meghódító Asanti Birodalom a 18–19. században élte fénykorát. A korai akán városállamok katonai szövetségéből létrehozott konföderáció 1701–re nyerte el függetlenségét a korábbi domináns államalakulat, Denkira legyőzése által. Mivel az asanti területek stratégiai helyen feküdtek, és ellenőrizték Szudán legnagyobb aranymezőit és fontos távolsági kereskedelmi útvonalak metszéspontjait, hamarosan egy dinamikus, igen gazdag, vetélytárs nélküli hadsereggel rendelkező és erősen központosított birodalmat találhatunk a kezdeti ritkán lakott, őserdővel borított területeken. Mindez persze nem csupán adottságainak következménye volt. Kumasi oyoko klánbeli királyai, az asantihenék a fővárosból nyolc irányban szétágazó útrendszert építettek ki és tartottak fenn, mely az erdősávban ekkor egyedülállónak számított. Ezekre az utakra és a birodalom három zónára osztására épülő igen hatékony ellenőrzési rendszerüknek köszönhetően a központi hivatalnokok és rajtuk keresztül az asantihenék hatékonyan fékezték meg a tartományok ismételt lázadásait, irányítani tudták a kereskedelmet, az információáramlást, és jól irányítható egységes szervezetbe foglalták a birodalom sokféle vallású, etnikumú és kultúrájú népességét.


Az asanti szólás, miszerint „az arany a király", kellő mértékben tükrözi a társadalmi és gazdasági viszonyokat. Az arany, mely por alakban fizetőeszközül, tehát pénzként szolgált, kétségkívül alapja volt a birodalmi politikai rendnek és a hatalmi viszonyok intézményesítésének is. Az arany és a rabszolgaság intézménye volt a gyarmatosítás előtti Asanti Birodalom két legfontosabb alappillére, melyek ugyanakkor végső soron a világgazdaság keringésébe való korai bekapcsolódást is lehetővé tették. A folyóvölgyekben mosott vagy később porított arany nagy előnye volt általános értéke, nagy területen és igencsak eltérő kulturális közegekben való alkalmazásának lehetősége, ebből adódó átválthatósága és nem utolsósorban könnyű mérhetősége. Mindezen tulajdonságai biztosították keresettségét mind a távolsági kereskedelemben, mind a helyi államok keretein belül. Az akán–asanti területeken az aranypor mint fizetőeszköz kezdetben nem volt általánosan elfogadott, és számos más formája és eszköze akadt a tranzakciók lebonyolításának. Itt a szaharai só ugyan hamar elvesztette jelentőségét a tengerpart közelsége miatt, de a vasrudak, vászoncsíkok és a kaori kagyló például sokáig forgalomban volt, különösen a partvidékhez közelebb eső és a keleti, illetve nyugati peremterületeken elhelyezkedő államokban. Az erősen központosított Asanti Birodalom azonban megkívánta az egységesítést e tekintetben is, és számos rendelkezésről van adatunk a korai európai kontaktusokra visszamenően, melyek az aranypor forgalmának kizárólagosságát voltak hivatva elérni. Az aranyrögöket például már a korai 18. században is be kellett szolgáltatni az asantihenének – ennek ellenértékét a későbbiekben aranyporban kifizették –, s a 19. század közepétől az addig kis tételek esetében jól használható kaori kagylók használatát is betiltották. Az aranypor mint fizetőeszköz csak az 1901–es brit gyarmatosítással szűnt meg – erre az Aranyparton már 1889–ben sor került –, de persze még ezután is jó ideig forgalomban maradt.


Az akán népek által lakott területeket mindig is a legjelentősebb aranymezők között tartották számon, s a 18. századra mindenképpen az egyetlen továbbra is jelentős lelőhellyé lépett elő Nyugat–Afrikában. Jelentős szerepénél fogva a térség így már igen korán bekapcsolódott mind a szudáni, mind a transzszaharai kereskedelembe, valószínűleg még az akán népesség betelepedése előtt. A hagyományok és a kereskedelmi útvonalakhoz köthető iszlamizált juula csoportok megjelenése folytán az arany helyi felhasználása és szemlélete sok iszlám vonást is megőrzött. A mérésre szolgáló serpenyős mérlegek és az eredeti mértékegységek, a mithqal és az uqiya is erre szolgál például. Az öntött aranysúlyok elterjedése is ehhez a mérési gyakorlathoz kapcsolható. Ezek úgynevezett viaszvesztéses eljárással készült apró bronzfigurák voltak, melyek szimbolikus jelentéseket is közvetítettek a különböző geometriai minták, emberábrázolások, illetve közmondások megjelenítése által, s nagy múltjuk miatt igen hasznos források a kutatók számára. Az európaiak megjelenésével aztán az aranykereskedelem orientációja és a hozzá köthető gyakorlatok is változásokon mentek keresztül, bár ezek után is a hagyományos szudáni kapcsolatok jelentették a legmegbízhatóbb piacokat. Mindenesetre portugál hatásra megjelent a portugál mértékegység az erdősávban is, és később a holland, majd angol térnyerés hatására a ma is használatos uncia vált meghatározóvá, változásokat hozva az aranysúlyok rendszerében többek között, s egyre gyakrabban tűntek fel kisebb tételben különböző európai érmék is.


Mivel a távolsági kereskedelem – beleértve az atlanti kereskedelmet is – kedvelt kiviteli cikke volt, és a helyi előkelők is nagy mennyiségben halmoztak fel aranytárgyakat, illetve különböző regáliákat, különösen a 18. század végétől állandósult a forgalomban levő aranypor krónikus hiánya. Ez ugyan együtt járt értékének növekedésével, viszont az egyenetlen elosztással párosulva nem tett jót a birodalom politikai és gazdasági stabilitásának. A városok (és különösen Kumasi) központi helyzetük miatt gyűjtő szerepet láttak el, hiszen itt volt a királyok, főnökök, fontosabb hivatalnokok székhelye és a tehetősebb kereskedők állandó lakóhelye is. Ezzel szemben a kis népsűrűségű vidékek, ezek közül is elsősorban az utaktól távol eső erdősávi apró falvak mindenekelőtt önellátó termelésre rendezkedtek be, és a helyi tranzakciók nagyságrendje nem is tette volna indokolttá az értékes aranypor használatát a mindennapokban. Ezen területek gazdasága így érthető okokból nehezebben tudott lépést tartani az igen nagy mértékű értékváltozásokkal sem. Ezeket a változásokat talán jól érzékeltetik a kölcsönökre meghatározott kamatok adatai. A korai 19. században 42 nap után egyharmad részt tett ki a fizetendő kamat, míg a század végén 50 százalékról találunk adatokat fél évre vetítve. Időszakosan ennél nagyobb mértékre is akadtak példák, mégpedig a század második felében, amikor a sorozatos déli háborúk és az 1874–től kezdődő brit inváziók következtében megrendült a központi hatalom és az exportkereskedelemben óriási szeletet képviselő kincstár helyzete.

Az aranyhiány feloldásának legegyszerűbb módozata a hamisítás volt, mellyel régtől fogva ugyanúgy éltek a közrendűek, mint az előkelők. Már a birodalomalapítók között számon tartott Okomfo Anokye főpap 77 alaptörvénye is halállal sújtotta a kevert, hamisított aranyat forgalomba hozókat, illetve akik ebből készítettek arany ékszereket, mégis gyakran előfordult a réz–, bronz– vagy ezüstreszelékkel felhígított ún. „rossz arany". A büntetések leginkább a forgalomba hozókat sújtották, illetve azokat, akik adókat, bírságokat vagy kamatokat próbáltak ily módon kiegyenlíteni. Ez a gyakorlat is érzékelteti a központi, azaz királyi bevételforrások fokozottabb, érdekelt védelmét. Későbbi európai forrásokból azonban kiderül, hogy maguk az asantihenék sem voltak alkalmanként ártatlanok. Kumasi 1874–es elfoglalása alkalmával a britek több hordónyi aranyport hurcoltak el a királyi palotából, melyről később kiderült, hogy erősen felhígított vagy hamis arany volt. A későbbi időszakban is megesett, hogy maguk az asanti kereskedők kérték a Cape Coast–i brit kormányzótól a királyi kereskedők kitiltását, mivel rossz aranyukkal rontották az asantik általános hitelét és gazdasági lehetőségeit.

Az arany ékszerekké és tárgyakká formálása stratégiailag két szempontból is jelentős volt. Bizonyos fokú védelmet nyújthatott lopás ellen, hiszen a tárgyaknak közvetlen kereskedelmi értékük nem volt, csak az aranypornak, viszont nagy értékük és egyediségük is kockázatossá tett egy ilyen vállalkozást. Ennél jelentősebb a hatalmi jelképek szimbolikája és az ékszerek, regáliák jelzésértéke. Az egyes darabok súlya és mívessége, valamint a teljes díszekben hordott vagyon megmutatta az adott hivatalnok, kereskedő, főnök, király hatalmát, tekintélyét. Mint ezen aspektusok minden megnyilvánulásánál, itt is nagy gondot fordított arra az asantihene, hogy a saját kivételes, mindenek feletti hatalmát érzékeltesse. Az évente minden főméltóság és alárendelt király jelenlétében megült Odwira jam ünnepre minden alkalommal újraöntette saját, nem hagyományos arany ékszereit. Ezáltal alattvalói mindig új díszekben csodálhatták meg, ami egyes minták, motívumok elterjedését is befolyásolhatta, és éles különbség vált láthatóvá a szintén nagy vagyonnal és hatalommal rendelkező alacsonyabb rangú királyok irányában, akik ékszereik mennyiségét csak 20 százalékos adó megfizetése után növelhették. Előjogként említhetjük még az arannyal kivert szandálok viseleti jogát, valamint, bár ennek szakrális jelentősége jóval nagyobb, azt a törvényt, mely szerint senki más nem készíttethetett Arany Trónust, és nem volt jogosult az Arany Elefántfarok jelvényének viselésére. A hatalmat azonban nemcsak jelképes, impozáns ékszerek szimbolizálták, hanem a főrangúak gyakran aranyporban tartott vagyonukat is magukkal hordozták nyilvános megjelenéseik alkalmával. Így tett az asantihene is, akinek ezer peredvános (a legnagyobb aranysúly mértékegység) ládái messzi földön híresek voltak, s bár minden valószínűség szerint nem ekkora mennyiséget cipeltek utána a külön e célra tartott rabszolgák, 1876–ban a francia Bonnat az általa látott öt láda arany súlyát mintegy 700 fontra becsülte.


Végezetül térjünk vissza a kereskedelmi készségek és az aranyban tartott vagyon fontosságára a társadalmi mobilitás szempontjából. A legfontosabb motivációs elem az öröklés rendszerében található. Eszerint minden aranyban tartott vagyon tulajdonosa halálakor az asantihenére szállt – ellentétben mondjuk a nemzetségek által kollektíven örökölt rabszolgákkal –, s rendszerint egyfajta adó levonása után, ajándékként kerülhetett vissza az egyéb javak és tisztségek jogos örököseihez. Komolyabb rangot, tisztséget betöltők esetében érvényesült az a gyakorlat is, hogy az adott főnök vagy uralkodó személyes vagyona beiktatásával egy időben a trónra, tehát az intézményre szállt, és trónfosztás esetén akár el is veszett. Mindez, a várható elkerülő taktikák mellett, arra ösztönözte az egyéneket, hogy nagyrészt arany alapú kereskedelemmel más, „ingatlan" természetű vagyont alapozzanak meg. A rabszolgák vásárlása és falvak alapítása nemcsak a követők számát növelte, hanem a gazdasági haszon mellett a személyes hadsereg alapját képezte, s a falvakat gyakran ajándékozták az asanti előkelők fiaiknak – akik az anyaági öröklési rend értelmében nem léphettek örökükbe –, ezzel megalapozva azok karrierjét és saját gazdasági vállalkozásaikat. Az így egyre nagyobb népesség és területek felett rendelkező vezető réteg már vagyona miatt is jobb eséllyel indult a megüresedő magasabb trónokért folyó versengésekben, ami által egész nemzetségek is felemelkedhettek.

Mindezek a folyamatok szolgálták a központi hatalom érdekeit is, hiszen egyre nagyobb belső vagyon felhalmozódáshoz és dinamikus terjeszkedéshez vezettek. Ennek megfelelően az asantihene is elősegítette a tehetséges szabadok előrehaladását. Nem csupán a főnököknek juttatott bőkezű ajándékokat a negyvennaponta esedékes asanti központi ünnepeken, hanem a kiválasztott fiatal tisztek is lehetőséget kaptak időről időre aranyban kifizetett alaptőke megelőlegezésével. Csakúgy, mint a fent említett főnöki ajándékok, ezek nem felélendő jutalomnak számítottak, megadott időpontban el kellett számolni velük, s az elvárások szerint vállalkozásokban lehetőleg meg kellett többszörözni. Ez egyrészt lehetővé tette, hogy a tisztek új követőik által nagyobb, hatékonyabb hadsereget gyűjtsenek maguk köré, másrészt hatalmuk közvetlen megalapozása mellett elismerést is kivívhattak maguknak, hiszen bizonyságot nyújthattak vezetői képességeikről, rátermettségükről. Ez aztán hivatali előléptetésekhez vezethetett, elsősorban a meghódított területeken létrehozott új trónok körül, valamint az örökletes tisztségek választó testületeit is kedvezően befolyásolhatta.

Az 1820–as évektől kezdve e mechanizmusok aztán már annyira felgyorsították a nem hagyományos elit térnyerését és felduzzadását, hogy a korábban igen kedvező folyamatok a birodalom egységes struktúráit is veszélybe sodorták. Ennek legszembetűnőbb megnyilvánulása a háborút támogató és a békepárt kialakulása, valamint folyamatos versengése volt. Mindez a hagyományos, elsősorban hadi arisztokrácia vetélkedését jelentette a hatalmas befolyású kereskedő elittel szemben. Míg az előbbiek hódítások, rabszolga kereskedelem és agresszív külpolitika útján kívánták fenntartani és kiterjeszteni az asanti uralmat a térségben, a kereskedők a gazdasági befolyás kialakítását szorgalmazták, amit jóval olcsóbbnak, hatékonyabbnak és a modernizációra nyitottabbnak véltek. Amint ez a belső konfliktus, illetve válsághelyzet is mutatja, az arany és a rá alapuló gazdasági, politikai és társadalmi struktúrák, mechanizmusok meghatározó szereppel bírtak az Asanti Birodalomban. Ezek jelen voltak közrendűek és előkelők mindennapi életében, az udvari és a külpolitikában, s az egyén szintjére lebontható, egy generáció alatt is jól követhető nagymértékű változásokban jelentkezhettek. Mindazonáltal nem célom azt a képzetet kelteni, hogy az említett folyamatok és gyakorlatok egyetlen okozatúak lennének. Természetesen más tényezők is szerepet játszottak Asanti történetének alakulásában, elég ha csak a klán, nemzetségi vagy vallási alapú társadalmi hálózatokra és kapcsolatrendszerekre gondolunk. Mégis, amennyiben a régió szempontjából nagy jelentőségű birodalmi politikát és nem a szűkebb, etnikailag asanti területek dinamikáját vizsgáljuk, az említett mozzanatok nagyon is jogosultak a megkülönböztetett figyelemre, és talán méltán tarthatnak számot az afrikai kultúrák iránti érdeklődésre.

